กบข.เปิดสมาชิกลงทุน‘สมดุลตามอายุ’
กบข. เปิดให้สมาชิกเลือกลงทุน &#8220;สมดุลตามอายุ&#8221; ตัดสินใจครั้งเดียว มีเงินออมหลังเกษียณตั้งเป้า 5,000 คน
28 มี.ค. 2556

กบข. เปิดให้สมาชิกเลือกลงทุน “สมดุลตามอายุ” ตัดสินใจครั้งเดียว มีเงินออมหลังเกษียณตั้งเป้า 5,000 คน
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า เมื่อวันที่ 27 มี.ค. 2556 กบข. ได้เปิดให้บริการแผนทางเลือกการลงทุนใหม่ชื่อ “แผนสมดุลตามอายุ” แก่สมาชิก กบข. เป็นครั้งแรกในมหกรรม GPF Wealth Expo 2013 ซึ่งสมาชิกให้ความสนใจจำนวนมาก เนื่องจากรูปแบบการลงทุนตอบโจทย์สมาชิกส่วนใหญ่ 
“แผนสมดุลตามอายุ เป็นการลงทุนที่ให้สมาชิกเลือกเพียงครั้งเดียว หลังจากนั้นกบข. จะบริหารเงินลงทุนและปรับลดสัดส่วนการลงทุนในหุ้นโดยอัตโนมัติ ตามช่วงอายุของสมาชิก ซึ่งสะดวกสำหรับสมาชิกที่ไม่ถนัดด้านการลงทุน หรือไม่มีเวลาในการติดตามข้อมูลและไม่มั่นใจ ที่จะปรับเปลี่ยนแผนการลงทุนตามสถานการณ์ด้วยตนเอง” น.ส.โสภาวดี กล่าว
ทางเลือกการลงทุนแผนสมดุลตามอายุ มีจุดเด่น 3 ด้าน คือ 1.ความง่าย เพราะเลือกเพียงครั้งเดียว 2.มั่นใจได้ เพราะ กบข. จะบริหารเงินลงทุน และปรับลดความเสี่ยงโดยอัตโนมัติ และ 3.มีโอกาสรับผลตอบแทนเพิ่มในระยะยาว ซึ่งทางเลือกนี้ จะช่วยสร้างความเพียงพอของเงินออมหลังเกษียณให้กับสมาชิกเป็นอย่างดี
ทั้งนี้ หลักการบริหารเงินลงทุน คือ “อายุน้อยเสี่ยงมาก อายุมากเสี่ยงน้อย” โดยในช่วงเริ่มต้นทำงานจนถึงอายุ 45 ปี แผนสมดุลจะมีสัดส่วนการลงทุนในหุ้นประมาณ 65% เนื่องจากสมาชิกยังมีระยะเวลาการลงทุนที่ยาวนาน จึงสามารถรับความเสี่ยงจากความผันผวนของราคาได้ เพื่อโอกาสรับผลตอบแทนเพิ่มในระยะยาว หลังจากนั้นแผนจะทยอยปรับลดสัดส่วนการลงทุนในหุ้นลง และเพิ่มสัดส่วนการลงทุนในสินทรัพย์มั่นคงสูง เช่น ตราสารหนี้ เมื่อสมาชิกอายุมากขึ้น
“กบข. ตั้งเป้าปีนี้สมาชิกเลือกแผนสมดุลตามอายุประมาณ 5,000 ราย ปัจจุบัน มีสมาชิก 1.2 ล้านคน มูลค่าสินทรัพย์สุทธิประมาณ 5.93 แสนล้านบาท” น.ส.โสภาวดี กล่าวต่อ
ก่อนหน้านี้ กบข.ได้วิจัยพฤติกรรมการลงทุนของสมาชิก รวมทั้งศึกษาแผนทางเลือกการลงทุนในต่างประเทศ พบว่า สมาชิกส่วนใหญ่ไม่เลือกแผนทางเลือกการลงทุนที่มีให้ เนื่องจากไม่สันทัดด้านการลงทุน และไม่มั่นใจว่าจะปรับเปลี่ยนแผนช่วงไหนดี ซึ่งเป็นพฤติกรรมเดียวกันกับสมาชิกกองทุนบำนาญระดับโลก กบข.